SUOMEN PANKKIYHDISTYS		Lausunto
				23.5.2005

Oikeusministeriölle

RYHMÄKANNETYÖRYHMÄN MIETINTÖ

Lausuntona ryhmäkannetyöryhmän mietinnöstä Suomen Pankkiyhdistys lausuu kunnioittavasti seuraavan.

Suomen Pankkiyhdistys ei pidä ryhmäkannemenettelyn käyttöönottamista Suomessa perusteltuna. Ryhmäkanteesta mahdollisesti saatavat hyödyt eivät olisi oikeassa suhteessa siitä yhteiskunnalle aiheutuviin haittoihin. Myöskään oikeusministeriön ryhmäkannetyöryhmä ei ole esittänyt riittäviä perusteita ryhmäkannejärjestelmän käyttöönotolle Suomessa. Ne perusteet, joiden vuoksi ryhmäkanteen käyttöönotosta on aikaisemmin luovuttu, eivät ole muuttuneet. 

Suomessa on jo nyt kansainvälisesti poikkeuksellisen kattava kuluttajansuojalainsäädäntö ja -oikeusturvakoneisto. Kuluttajaviranomaisorganisaatiota täydentävät riitojen vapaaehtoiset riitojen ratkaisuelimet, kuten: Kuluttajavalituslautakunta, Pankkien Asiakasneuvontatoimisto, Arvopaperilautakunta sekä Kuluttajien vakuutustoimisto ja Vakuutuslautakunta. Lisäksi kuluttaja-asiamiehellä on oikeus periaatteellisesti tärkeissä tapauksissa avustaa yksittäistä kuluttajaa oikeudenkäynnissä.

Yritysten toimintaedellytyksillä on välitön vaikutus kansantalouden kilpailukykyyn. Kansainvälisesti poikkeuksellinen ryhmäkannemenettely heikentäisi yritysten toimintaedellytyksiä sekä palvelujen ja tavaroiden tarjontaedellytyksiä Suomessa. Näitä vaikutuksia olisi omiaan korostamaan markkinoidemme pienuus ja syrjäinen sijainti.  Eurooppalaisilla markkinoilla yritysten toimintaedellytyksiin keskeisesti vaikuttavaa lainsäädäntöä tulisikin tarkastella euroopanlaajuisesti. Mikäli ryhmäkannemenettely otetaan käyttöön, se tulisi ottaa käyttöön samanaikaisesti koko EU -alueella. Tältä osin ei ole riittävää se, että ryhmäkannemenettely on otettu käyttöön Ruotsissa ja ilmeisesti tullaan ottamaan käyttöön Norjassa.

Kuulemistilaisuus 23.5.2005

Pankkiyhdistys kiinnittää huomiota siihen, että oikeusministeriön kuulemistilaisuutta koskevassa kutsussa ei ole esitetty lainkaan peruskysymystä ryhmäkannemenettelyn tarpeellisuudesta. Ryhmäkannetyöryhmän mietintö ei tue sitä lähtökohtaa, että ryhmäkannemenettelyn käyttöönotto olisi Suomessa tarpeen. 

Ryhmäkanteen rajaaminen

Pankkiyhdistys ei pidä ryhmäkanteen käyttöönottamista perusteltuna sen enempää kuluttajansuoja- tai ympäristöasioissa kuin esimerkiksi sijoittajansuoja-asioissakaan. Sijoitusmarkkinoille on erityisen tunnusomaista markkinoiden kansainvälisyys. Markkinoiden kilpailukyvyn näkökulmasta oikeudellisten vastuiden sääntely ei voi sijoitusmarkkinoidemme koko huomioon ottaen poiketa olennaiselta sisällöltään EU-maissa yleisesti noudatettavasta sääntelystä. 

Ryhmäkanteen nostajatahot

Pankkiyhdistys ei pidä ryhmäkannetta perusteltuna riippumatta siitä, voisiko kanteen nostaa viranomaistahot vai myös yksittäiset luonnolliset ja oikeudelliset henkilöt. Haitat olisivat luonnollisesti suuremmat, jos ryhmäkanteen nostamismahdollisuus oli viranomaisten lisäksi myös muilla tahoilla. Viranomaisille annettu ryhmäkannemahdollisuus saattaisi hämärtää lähtökohtaa viranomaistoiminnan objektiivisuudesta ja aikaansaada tarpeetonta vastakkainasettelua elinkeinonharjoittajien ja viranomaisten välille. 

Opt-in vai opt-out

Pankkiyhdistys vastustaa sekä opt-in että opt-out –vaihtoehtoon perustuvia ryhmäkanteita. Opt-in –vaihtoehtoon liittyvät ongelmat olisivat ainakin jossain määrin pienempiä kuin opt-out -vaihtoehdossa. 

Kuluttajavalituslautakunta

Pankkiyhdistys tukee – jo sinällään nykyisinkin varsin hyvin toimivan - Kuluttajavalituslautakunnan toiminnan kehittämistä. Lautakunta ja vastaavat vapaaehtoiset lautakunnat mahdollistavat riitojen nopean ja edullisen ratkaisemisen. Lautakunnassa esille tulevien asioiden käsittelyn nopeuttamiseksi lautakunnan sisäisiä työskentelytapoja voitaisiin kehittää esim. siten, että oikeudellisesti selvät asiat voitaisiin käsitellä virkamiestyönä viemättä niitä jaostojen käsiteltäväksi. Toimintaa voidaan tehostaa myös valituksia yhdistämällä.

SUOMEN PANKKIYHDISTYS

Markus Fogelholm	Erkki Kontkanen
toimitusjohtaja	johtaja